**Kompetence so znanje v akciji**

V vsakdanjem življenju se pojem kompetenca vse bolj uveljavlja in zato imamo občutek, da vemo, kaj pomenijo izrazi kompetenca, kompetence, kompetenten ipd., čeprav teh pojmov ne znamo vedno najbolj natančno definirati in razlikovati (Kohont, 2005). Prav zaradi omenjenega se pri delu tako pogosto srečujemo z vprašanjem v čem se kompetence sploh razlikujejo od znanja. Pojma sta seveda povezana. Kako, pa si poglejmo v nadaljevanju.

Slovar slovenskega knjižnega jezika (Inštitut za slovenski jezik Frana Ramovša ZRC SAZU, 2016) **znanje določa kot celoto podatkov**, ki si jih kdo vtisne v zavest z učenjem, študijem in kot celoto znanih, ugotovljenih podatkov o stvarnosti. Znanje je z učenjem pridobljeno poznavanje besedila, da se to lahko pove in navede, poznavanje, veščina, spretnost in poznanstvo.

Kompetenca je od znanja širši pojem. Von Krogh in Ross (1995) menita, da je **znanje podlaga za formiranje kompetenc** pri posamezniku.

Kompetenca je znanje v akciji. **Brez znanja ne moremo biti kompetentni; lahko pa imamo znanje, pa vendar nas le-to še ne naredi kompetentne.** Podobno meni Kohont (2005), ki v svojem delu meni, da so temeljne sestavine kompetenc: znanje, osebnostne lastnosti, sposobnosti, motivacija, samopodoba in vrednote.

Teoretično je torej **znanje nepogrešljiva sestavina kompetenc**, saj brez znanja kompetenc ne bi bilo. Hkrati pa kompetenca ni le sposobnost uporabe znanja (Bramming in Holt Larsen, 2000), temveč je celota zmožnosti (sposobnosti, znanje in motivacija), samopodobe in vrednot posameznika, ki jih zna, hoče in zmore uspešno uporabiti v kontekstu in okolju dane situacije. Šele ko celoto zmožnosti, samopodobe in vrednot posameznika **postavimo v okvir socialnega in fizičnega okolja,** v katerem opravlja določeno vlogo ali nalogo, lahko govorimo o njegovi (ne)kompetentnosti. Lahko bi rekli, da smo v določenem okolju oziroma organizaciji (ne)kompetentni, ne pa tudi v drugem okolju, ki postavlja drugačne standarde. Kompetentnost pa nedvomno daje posamezniku možnost, da se s svojim vedenjem uspešno prilagaja okolju (profesiji, organizaciji, delu, vlogi, situaciji) (Kohont, 2005). Pa si poglejmo povezanost med znanjem in kompetencami še na **praktičnem primeru.**



Znanje zdravnika izhaja iz predhodnega izobraževanja, izkušenj in je pridobljeno tudi iz virov, kot so medicinska literatura, predavanja in pogovori z vrstniki. Znanje je na primer, poznavanje različnih vrst antibiotikov, imen znotraj vsakega razreda zdravil in tistih mikroorganizmov, za katere je določen antibiotik učinkovit ali ne.

Kompetenca pa pomeni sposobnost, zmožnost in motivacijo zdravnika, da na podlagi različnih vprašanj in predstavljenih simptomov najprej prepozna mikroorganizem, ga poveže s konkretno učinkovino v posameznem antibiotiku in ustrezno predpiše pravi antibiotik glede na bolnikove ostale značilnosti.

Tudi pri določanju kompetenc v okviru projekta Vzpostavitev kompetenčnega modela v državni upravi izhajamo iz značilnosti okolja, v katerem zaposleni delujejo. To pomeni, da bodo kompetence, ki bodo sestavljale kompetenčni model vključevale značilnosti sedanje državne uprave poleg tega pa tudi strateški vidik in vizijo, kakšna vedenja v državni upravi si želimo v prihodnosti. Na ta način bo opredeljeno socialno in fizično okolje, v okviru katerega se bodo kompetence zaposlenih lahko presojale hkrati pa bo zaposlenim ponujena možnost, da se s svojim vedenjem uspešno prilagajajo okolju (profesiji, organizaciji, delu, vlogi, situaciji).

# Literatura

Bramming, P. in Holt Larsen, H., 2000. Making sense of the drive for competence. V C. Brewster & H. Holt Larsen, ured. *Human resource management in Northern Europe: Trends, dilemmas and strategy.* UK: Blackwell publishers, pp. 66-88.

Inštitut za slovenski jezik Frana Ramovša ZRC SAZU, 2016. *Slovar slovenskega knjižnega jezika SSKJ.* [Elektronski vir] Dostopno na: https://sskj.si/?s=znanje [Dostop 8. oktober 2018].

Kohont, A., 2005. *Kompetenčni profili slovenskih strokovnjakov za upravljanje človeških virov.* Ljubljana: Univerza v Ljubljani, Fakulteta za družbene vede.

Von Krogh, G. & Ross, J., 1995. A perspective on knowledge, competence and strategy. *Personal Review*, pp. 56-76.

Projektna skupina za Vzpostavitev kompetenčnega modela, Ministrstvo za javno upravo, Direktorat za javni sektor, Sektor za upravljanje s kadrovskimi viri